open-index/open-wikipedia-markdown huggingface dataset:
Vroegdinastiese Tydperk van Egipte

duimnael|200px|’n Bord wat in die Vroegdinastiese Tydperk van Antieke Egipte gemaak is. Dit beeld ’n man op ’n boot uit saam met ’n seekoei en krokodil.
Die Argaïese of **Vroegdinastiese Tydperk** van Antieke Egipte het begin net ná die vereniging van Bo- en Benede-Egipte omstreeks 3100 v.C. Dit het oor die 1ste en die 2de Dinastie gestrek tot omstreeks 2686 v.C., of die begin van die Ou Ryk. 

Tydens die 1ste Dinastie is die hoofstad van Abydos na Memphis verskuif en die land is deur ’n Egiptiese god-koning regeer. Abydos het die belangrikste heilige gebied in die suide gebly. Talle kenmerke van Antieke Egipte soos sy kuns, argitektuur en godsdiens het in hierdie tyd vorm aangeneem.

Voor die vereniging van Egipte het die streek uit talle outonome dorpe bestaan. Tydens die vroeë dinastieë en vir die grootste deel daarna het Egipte bekend gestaan as die **Twee Lande**. Die farao's het ’n nasionale administrasie gevorm en koninklike goewerneurs aangestel. Die geboue van die sentrale regering was gewoonlik opelugtempels van hout en sandsteen. 

Die vroegste hiërogliewe het net voor dié tydperk ontstaan, hoewel min bekend is oor die gesproke taal wat hulle verteenwoordig.

## Verwysings
Flogiston

[duimnael|regs|280px|[Antoine Lavoisier, wat die flogiston-teorie weerlê het.]]

Die **flogiston-teorie** is 'n verouderde wetenskaplike hipotese wat gepostuleer het dat alle brandbare materiale 'n element genaamd *flogiston* moet bevat, wat maak dat dit kan ontvlam.

Die teorie is deur die Duitser Georg Ernst Stahl (1660-1734) ontwikkel. Volgens sy teorie moet alle brandbare materiale *flogiston* bevat. Dit sou 'n kleurlose, geurlose, smaaklose en gewiglose stof wees wat hitte dra. Die proses van verbranding sou dan hierdie stof vrystel.

Die teorie is uiteindelik deur Antoine Lavoisier met behulp van die wet van behoud van massa weerlê.
Ou Ryk van Egipte

Die **Ou Ryk van Egipte** is die naam wat gegee word aan die tydperk van Antieke Egipte omstreeks die 3de millennium v.C. toe die land die eerste hoogtepunt van sy beskawing bereik het. Dit was die eerste van drie sogenaamde koninklike periodes wat die hoogtepunte van beskawing in die laer Nylvallei aandui (die ander twee is die Middelryk en die Nuwe Ryk).

Die term is deur 18de-eeuse historici begin gebruik om ’n onderskeid te tref tussen die Ou Ryk en die Vroegdinastiese Tydperk. Die Antieke Grieke sou nie self so ’n onderskeid geken het nie. Nie net was die laaste koning van die Vroegdinastiese Tydperk familie van die eerste twee konings van die Ou Ryk nie; die hoofstad was in albei gevalle Ineb-Hedg, die antieke Egiptiese naam vir Memphis. Die skeiding tussen die twee tydperke dui eerder op die groot verandering in argitektuur en die uitwerking van grootskaalse bouwerk op die gemeenskap en ekonomie.

Die Ou Ryk word gewoonlik beskou as die tydperk van die 3de tot die 6de Dinastie (2686–2181 v.C.). Sommige Egiptoloë sluit ook die 7de en 8ste Dinastie in. Terwyl die Ou Ryk gekenmerk is deur interne sekuriteit en vooruitgang, is dit gevolg deur ’n periode van onenigheid en kulturele agteruitgang, wat deur Egiptoloë die Eerste Oorgangstydperk genoem word.

Tydens die Ou Ryk het die koning ’n lewende god geword wat absolute mag gehad het en enigiets van sy onderdane kon eis.

## Verwysings
Tygerberg-gebou

Die **Tygerberg-gebou** is 'n 29-verdieping hoë woonstelblok in Berea, Johannesburg. Dit het 'n hoogte van ongeveer 113 meter, en daar kan uitgekyk word oor Ellis Park-stadion, die Doornfonteinkampus van die Universiteit van Johannesburg, en die middestad van Johannesburg. Dit is in dieselfde blok as die Ponte-toringgebou geleë. 

## Eksterne skakels 
* Johannesburg Landmarks 
* Emporis
Mangaung-gevangenis

Die **Mangaung-gevangenis** is 'n privaat bestuurde tronk in Bloemfontein in die Vrystaat, Suid-Afrika. Die gevangenis word deur die maatskappy G4S as deel van 'n konsortium bestuur. Die Suid-Afrikaanse Departement van Korrektiewe Dienste het in 2000 'n kontrak vir 25 jaar met die konsortium onderteken. Die tronk kan ongeveer 2&nbsp;000 prisoniers akkommodeer.

Die gevangenis was in Oktober 2013 in die nuus nadat die departement die bestuur van die gevangenis tydelik oorgeneem het. In September van daardie jaar is 330 lede van Popcru afgedank nadat hulle geweier het om ná 'n staking terug te keer werk toe. In Oktober is 'n vroulike bewaarder  13 uur lank as gyselaar gehou deur gevangenes. Sy is later ongedeerd deur 'n spesiale taakspan van die polisie gered.

## 2022 ontsnapping 
Nadat hy op 3 Mei 2022 'n “selfverbranding” in sy sel gereël het, het Thabo Bester met die oënskynlike hulp van die wagte uit die Mangaung-korrektiewe sentrum ontsnap.

## Sien ook 
* Lys van gevangenisse in Suid-Afrika
* Thabo Bester

## Verwysings
Berea, Johannesburg

**Berea** is 'n voorstad van Johannesburg in Gauteng. Dit is volgens die stadsindeling in Gebied F geleë. Berea word aan die westekant deur Hillbrow begrens, aan die ooste deur Yeoville, en aan sy suidekant lê Doornfontein. 

Berea is in 1889 deur die mynmagnaat en miljoenêr Barney Barnato aangelê op ’n heuwel wat op die middestad uitkyk. Hy het ’n weelderige herehuis in Barnatostraat begin bou, maar is oorlede voordat dit voltooi kon word. Dit het later ’n kosskool geword. Aan Tudhopelaan was een van die eerste gholfbane in die stad, maar dit is later toegebou. Johannesburg se eerste opgaardam was oos van Berea, bo Saratogalaan. Die voorstad is waarskynlik genoem na Berea in Durban omdat dit, nes daardie voorstad, op ’n heuwel geleë is wat oor die stad uitkyk.

Deesdae bestaan die voorstad hoofsaaklik uit woonstelblokke, onder meer die Tygerberg-gebou waarvan die Ponte-toringgebou die hoogste is. Die omgewing het in die 1990's en vroeë 2000's 'n demografiese omwenteling ondergaan, soortgelyk aan dié van Hillbrow, waartydens eiendomspryse aansienlik gedaal het.

## Verwysings
Aneb-Hetch

**Aneb-Hetch** ("Wit Mure"; ook **Inboe-Hedj**, "Wit Vesting") was een van 42 nomosse (administratiewe afdelings) in Antieke Egipte. 

## Geografie 
[duimnael|200px|Aneb-Hetch, nomos 1 by die Wit Kapel in [Karnak.]]
duimnael|200px|’n Kaart van al die nomosse in Benede-Egipte.
Aneb-Hetch was een van die 20 nomosse in Benede-Egipte, en sy distriknommer was 1. Die distrik was omtrent 2,75&nbsp;ha groot en sowat 42&nbsp;km lank.

Die hoofstad was Memphis. Nog ’n stad was Saqqara.

## Geskiedenis 
Elke nomos is deur ’n "nomarg" (provinsiale goewerneur) regeer wat aan die farao verwantwoording gedoen het.

Elke hoofstad het ’n tempel gehad wat toegewy is aan die hoofgod. Aneb-Hetch se hoofgod was Horus; ander gode was Apis, Hathor, Isis, Nefertem, Ptah, Seker en Sechmet.

## Verwysings 
* Helck, Wolfgang ; Westendorf, Wolfhart: *Lexikon der Ägyptologie*. Wiesbaden: Harrassowitz 1977.
Aboe Gorab

duimnael|250px|’n Voorstelling van die sontempel van Nioeserre.
**Aboe Gorab** (ook bekend as **Aboe Goerab** en **Aboe Djirab**) is ’n argeologiese terrein naby Memphis, Egipte, waar ’n sontempel ontdek is. Uitgrawings is tussen 1898 en 1901 daar gedoen namens die Berlynse Museum. 

Die tempel, ter ere van die songod, Ra, is uitsluitlik vir aanbidding gebou. Geen grafte is op die terrein gevind nie. Dit is omstreeks 2420&nbsp;v.C. tydens die 5de Dinastie laat bou deur farao Nioeserre. Die presiese datum van sy bewind is onbekend. 

## Eksterne skakels 
* Antieke Egipte
Alldays-lughawe

**Alldays-lughawe** (IATA-kode: **ADY**, ICAO: **FAAL**) is 'n klein lughawe en militêre vliegveld geleë by Alldays in die noorde van Suid-Afrika, naby die grens met Botswana en Zimbabwe.

Die lughawe is op 'n hoogte van 792 m (2 600 voet) bo seevlak geleë. Dit het een aanloopbaan wat as 10/28 aangewys is, met 'n asfaltoppervlak wat 1 450 by 30 meter (4 757 voet × 98 voet) meet.

## Verwysings
Thinis

duimnael|Hoewel die ligging van Thinis onbekend is, was dit naby Abydos (op die foto) geleë.
**Thinis** of **This** (Egipties: **Tjenoe**) was die hoofstad van Antieke Egipte tydens die Vroegdinastiese Tydperk. Die stad is nog nie weer ontdek nie, maar word dikwels deur antieke skrywers genoem, onder andere die Egiptiese historikus Manetho. Hy het dit ’n stamkonfederasie genoem waarvan die leier, Menes (of Narmer), Bo- en Benede-Egipte verenig het en die land se eerste farao was. 

Vanaf die 3de Dinastie, toe die hoofstad na Memphis geskuif is, het Thinis begin agteruitgaan. Sy ligging op die grens van die mededingende Herakleopolis en Thebe van die Eerste Oorgangstydperk en sy nabyheid aan sekere oases met moontlike militêre belangrikheid, het verseker dat Thinis nog ’n aansienlike rol gespeel het in die Ou Ryk en die Nuwe Ryk. 

Hoewel die stad se presiese ligging onbekend is, is daar konsensus onder Egiptoloë dat dit in die omgewing van antieke Abydos en die moderne Girga was.

## Verwysings
Pschent

[duimnael|180px|’n [Farao met ’n Pschent.]]

Die **Pschent** (Antieke Grieks: ψχεντ) was die naam van die dubbele kroon van Antieke Egipte. Die Egiptenare het dit gewoonlik die **sechemti** *(sḫm.tỉ)*, die "Twee Magtiges", genoem. Dit was ’n kombinasie van die rooi Desjret-kroon van Benede-Egipte en die wit Hedjet-kroon van Bo-Egipte. 

Die Pschent was verteenwoordigend van die farao se mag oor die hele verenigde Egipte. Dit het twee dieresimbole bevat: die kobra, bekend as die oeraeoes, wat die Benede-Egiptiese godin Wadjet verteenwoordig het, en ’n aasvoël as verteenwoordiger van die Bo-Egiptiese godin Nechbet. Hulle is aan die voorkant van die Pschent vasgemaak en is die "Twee Dames" genoem.

## Argeologie en mitologie 
Nes die Desjret- en die Hedjet-kroon, het geen Pschent bewaar gebly nie. Dit is net bekend uit afbeeldings, inskripsies en antieke verhale.

Van die gode wat soms met die dubbele kroon uitgebeeld word, is Horus en Atoem, wat albei die farao verteenwoordig het of ’n spesiale verhouding met hom gehad het.

Lêer:Double crown.svg|Die Pschent.
Lêer:Granite head of Amenhotep III.jpg|’n Beeld van Amenhotep III met die kroon.
Lêer:Horus as falcon-E 10659-IMG 0533-gradient.jpg|Die valkgod Horus met die dubbele kroon.
Lêer:Ring with engraved portrait of Ptolemy VI Philometor (3rd–2nd century BCE) - 20080315.jpg|’n Ring van Ptolemaeus VI met die Pschent.

## Verwysings 
## Eksterne skakels
Sed-fees

[duimnael|Detail van ’n ivoorplaat wat die Sed-fees van die 1ste-dinastiese farao [Den uitbeeld.]]
Die **Sed-fees** (Egipties: *ḥb-sd*, ook bekend as **Heb Sed**) was ’n seremonie in Antieke Egipte waarmee die lang bewind van ’n farao gevier is. Die naam kom van die Egiptiese wolfgod, Wepwawet of Sed. 

Die antieke fees is vermoedelik ingestel in die plek van die rituele moord van die vroeëre farao's wat nie meer in staat was om doeltreffend te regeer nie weens ouderdom of siekte. Eindelik was Sed-feeste die viering van die 30-jarige bewind van ’n farao; daarna is dit gewoonlik elke drie jaar gehou. Die doel daarvan was om die farao se krag en stamina te hernu terwyl hy nog regeer het en sy voortgesette sukses te vier. 

## Verwysings
Tokio-Haneda Internasionale Lughawe

:*Hierdie artikel handel oor die **Tokio Internasionale Lughawe**. Vir Tokio se belangrikste internasionale lughawe, sien Narita Internasionale Lughawe.*

**Tokio-Haneda Internasionale Lughawe** (IATA-kode: **HND**, ICAO: **RJTT**) is een van die twee primêre lughawens wat die Groter Tokiogebied bedien. Dit is geleë in Ota, Tokio in Japan, 14 km (8,7 myl) suid van Tokiostasie. Die lughawe is die primêre basis van Japan se twee groot internasionale lugrederye, Japan Airlines (terminaal 1) en All Nippon Airways (terminaal 2), sowel as die laekosterederye Air Do, Skymark Airlines, Solaseed Air en StarFlyer.

Haneda het 68 906 636 passasiers in 2013 hanteer; volgens passasiersgetalle was dit die tweede besigste lughawe in Asië en die vierde besigste ter wêreld, na Hartsfield-Jackson Atlanta, Beijing Capital (Asië se besigste) en Londen-Heathrow. Dit is in staat om 90 miljoen passasiers per jaar te hanteer ná sy uitbreiding in 2010; met Haneda en Narita gekombineer beskik Tokio oor die derde besigste stadslughawestelsel in die wêreld, na Londen en New York.

Haneda was die primêre internasionale lughawe wat Tokio tot 1978 bedien het. Gedurende 1978-2010 het Haneda byna al die vlugte na en van Tokio hanteer, sowel as "geskeduleerde huurvlugte" na 'n paar groot stede in Oos-Asië, terwyl Narita Internasionale Lughawe die meerderheid van die internasionale vlugte hanteer het. 

In 2010 is 'n toegewyde internasionale terminaal by Haneda geopen, saam met die voltooiing van 'n vierde aanloopbaan, sodat langafstandvlugte in die nag kon voortgaan. Haneda is gedurende Maart 2014 vir langafstanddiens vir dagvlugte oopgestel, met verskeie rederye wat 'n ononderbroke diens aanbied na 25 stede in 17 lande.

duimnael|links|260px|Die nuwe terminaal 1-gebou
duimnael|links|300px|Hanedavliegveld in 1937

## Verwysings 
## Eksterne skakels 
* Tokyo International Airport Homepage 
* Haneda Airport Terminal Portal Site 
* openNav: HND / RJTT charts
* Tokyo International Air Terminal Corporation
Palermosteen

duimnael|250px|Die Palermosteen, die fragment van die Egiptiese Koninklike Annale wat in Palermo, Italië, gehou word.

Die **Palermosteen** is een van sewe fragmente van ’n stele bekend as die Koninklike Annale van die Ou Ryk van Antieke Egipte. Die stele bevat ’n lys van die konings van Egipte vanaf die 1ste Dinastie tot die eerste deel van die 5de Dinastie en dui belangrike gebeure in elke jaar van hul bewind aan. Dit is waarskynlik tydens die 5de Dinastie gemaak (omstreeks 2392-2283&nbsp;v.C.). Die steen word in die Antonio Salinas Argeologiese Streeksmuseum in die Italiaanse stad Palermo gehou, vandaar die naam.

Die naam Palermosteen word soms gebruik vir al sewe fragmente van die Koninklike Annale, ook dié wat in Kaïro en Londen gehou word. Die fragmente is waarskynlik die oudste historiese teks wat uit Antieke Egipte behoue gebly het en is ’n baie belangrike bron vir die geskiedenis van die Ou Ryk.

## Beskrywing 
Die Koninklike Annale was vermoedelik oorspronklik sowat 60&nbsp;cm hoog en 2,1&nbsp;m breed. Dit bestaan uit ’n harde swart steen, moontlik ’n vorm van basalt.

Die Palermosteen self is ’n oneweredige en skildvormige 43,5&nbsp;cm hoog, 25&nbsp;cm breed en 6,5&nbsp;cm dik (maksimum afmetings).

Die inskripsies aan die voorkant bestaan uit ses horisontale kolomme van registers in Egiptiese hiërogliewe wat van regs na links loop. Die eerste register noem die name van die predinastiese konings van Benede-Egipte (geïdentifiseer deur die Rooi Kroon). Die tweede en daaropvolgende registers bevat dele van die Koninklike Annale vir farao's van die 1ste tot die 4de Dinastie – belangrike gebeure in elke jaar van die bewind van elke koning, in chronologiese volgorde. Die tweede register begin met die finale jaar van ’n 1ste-dinastiese koning wie se naam nie behoue gebly het nie, maar vermoedelik óf Narmer óf Hor-Aha was.

Die teks gaan voort op die agterkant van die Palermosteen en noem die gebeure tydens die bewind van farao's tot by Neferirkare, die derde heerser van die 5de Dinastie. Dit is nie moontlik om uit die fragmente af te lei of die registers voortgesit is vir latere farao's nie.

Inligting op die steen sluit in metings van die hoogte van die jaarlikse Nyl-oorstromings en die seisoen van die oorstromings, asook besonderhede oor feeste soos Sed-feeste, belasting, standbeelde, geboue en oorloë.

## Verwysings 
## Bronne en skakels 
* St. John, Michael (1999). *The Palermo Stone : An Arithmetical View.* Londen: University Bookshop Publications.ISBN0-9536-8650-7
* Wilkinson, Tony A. H. (2000). *Royal Annals of Ancient Egypt.* New York: Columbia University Press). .

* 15px Hierdie artikel is vertaal uit die Engelse Wikipedia
Maroela Media

***Maroela Media*** is 'n digitale mediahuis wat nuus en 'n verskeidenheid ander inligting in Afrikaans publiseer. *Maroela Media* het in Julie 2020 meer as 2,6 miljoen unieke besoekers gehad.

*Maroela Media* het op 29 Julie 2011 sy digitale deure vir die publiek geopen. Die mediahuis het ten doel om 'n gemeenskap van Afrikaanssprekendes op die internet te skep. Dit is deel van die Solidariteit Beweging en word gefinansier deur Solidariteit, AfriForum, Helpende Hand en die Dagbreek Trust. *Maroela Media* se redaksionele beleid strook met die doelwitte van die Solidariteit Beweging.

*Maroela Media* publiseer 24 uur per dag nuus, elke dag van die jaar. Nuusberigte is die gewildste van alle inhoud wat op *Maroela Media* gepubliseer word. Ander inhoud sluit in sportnuus, resepte, Afrikaanse woorde, Afrikaanse uitdrukkings en taalwenke, nuus uit die vermaakwêreld, goeie nuus, geestelike artikels, tegnologie- en motornuus, rubrieke van meningsvormers in die Suid-Afrikaanse samelewing en lesersbriewe.

*Maroela Media* het 'n sterk Christelike fondasie en 'n streng redaksionele beleid. Kommentaar op *Maroela Media* word streng gemodereer om te voldoen aan die bepalings en voorwaardes vir lesersdeelname.

*Maroela Media* se radioproduksiehuis, Draadloos, verskaf programinhoud gratis aan Afrikaanse gemeenskapstasies, insluitend ŉ jaarlikse radiovervolgverhaal. Die mediahuis bied ook opleidingsgeleenthede en bevorder onderlinge samewerking tussen radiostasies. Vanaf November/Desember 2014 is daar ook twee radiostasies in die buiteland wat van dié programinhoud gebruik maak. Teen 2020 maak meer as 62 gemeenskapsradiostasies gebruik van *Maroela Media* se programinhoud.

Maroela Media het in 2013 saam met Etiket Brand Design 'n silwer Pendoring ontvang as Beste Geïntegreerde Veldtog.

## Verwysings 
## Eksterne skakels 
*  
*  
*  
*  Maroela Media op YouTube
*
Amenemhat I

**Amenemhat I** was die eerste farao van die 12de Dinastie, die dinastie wat beskou word as die goue era van die Middelryk van Antieke Egipte. Hy het van 1991 tot 1962&nbsp;v.C. regeer.

## Bewind 
duimnael|300px|links|Rliëfwerk van Amenemhat I by sy piramidekompleks by Lisjt.
Hy was waarskynlik dieselfde persoon as die hofamptenaar Amenemhat wat ’n ekspedisie na Wadi Hammamat gelei het onder sy voorganger, Mentoehotep IV, en hy het moontlik dié se bewind omvergewerp. Daar is egter geen bewyse dat hy hom doodgemaak het nie en dit kan wees dat hulle selfs ’n ruk lank saam regeer het.

Amenemhet I was nie koninklik van geboorte nie en die samestelling van letterkundige werke (die *Profesie van Neferti*) en die terugkeer na die piramide-boustyl van die 6de-dinastiese heersers kon pogings gewees het om wettigheid aan sy bewind te verleen. Amenemhat I het sy hoofstad van Thebe na Itjtawy geskuif en is by Lisjt begrawe.

## Verwysings 
## Eksterne skakels 
* Ancient-Egypt.org
* 
* 15px Hierdie artikel is vertaal uit die Engelse Wikipedia
Amenemhat II

Noebchaoere **Amenemhat II** was die derde farao van die 12de Dinastie van Antieke Egipte. Min is bekend oor sy bewind van 35 jaar, nie eens die naam van sy koningin nie. Sy troonnaam, Noebchaoere, beteken "Goud is die Siele van Ra".

## Lewe 
Hy was die seun van Senoesret I en sy hoofvrou, Neferu III. Die belangrikste rekord van sy bewind is op fragmente van ’n annale steen van Memphis. Dit vertel van sy vroeë bewind, insluitende skenkings aan verskeie tempels, van Nubiërs wat hom besoek, ’n veldtog na Sirië en die vernietiging van twee stede. Hy het in sy 33ste bewindsjaar sy seun, Senoesret II, as medeheerser aangestel om te verseker dat hy hom opvolg.

Sy Wit Piramide is by Dahsjoer gebou. Verskeie koninklike vroue is saam met hom begrawe, sommige met goue juweliersware. Vier grafkelders (drie koninklik) het ongeskonde gebly tot in 1894/5, toe dit ontdek is deur Jacques de Morgan.

## Verwysings 
## Eksterne skakels 
* Amenemhat (II) Nubkaure (1914-1879/76 BCE)
* Ancient-Egypt.org
* 
* 15px Hierdie artikel is vertaal uit die Engelse Wikipedia
Droomstele

Die **Droomstele** van Toetmoses IV, ook genoem die **Sfinksstele**, is in die eerste jaar van sy bewind, 1401&nbsp;v.C., opgerig. Soos met ander farao's van die Nuwe Ryk, was dit ’n soort goddelike wettiging van sy bewind.

## Beskrywing 
In die Droomstele vertel Toetmoses hoe hy as jong prins in die skadu van die Groot Sfinks aan die slaap geraak het. Die Sfinks het in ’n droom aan hom verskyn, sy koninkryk aan hom bemaak en hom gevra om hom te "red" van die sand wat sy ledemate bedek.

Die stele is ’n vertikale reghoek van 144&nbsp;cm hoog, 40&nbsp;cm breed en 70&nbsp;cm lank. Die boonste toneel, links en regs, wys hoe Toetmoses offerandes aan die Groot Sfinks bring.

## Verwysings
Stele

[duimnael|280px|Detail op ’n replika van die Droomstele van Toetmoses IV ([San Jose, Kalifornië.]]
’n **Stele** (meervoud **steles**, van die Griekse στήλη, *stēlē*) is die argeologiese term vir ’n stuk steen of hout wat as ’n monument opgerig word, dikwels vir begrafnis- of gedenkingsdoeleindes. Hulle bevat dikwels teks en versierings, en is uitgekerf of geverf. Westerse grafstene is tradisioneel steles, maar word selde so beskryf.  

Een van die bekendste steles is die Droomstele van Toetmoses IV, wat beskryf hoe die Groot Sfinks van Giza in ’n droom aan hom verskyn en sy koninkryk aan hom bemaak het.

## Verwysings
Serengeti Internasionale Lughawe

**Serengeti Internasionale Lughawe** is 'n voorgestelde internasionale lughawe in die noorde van Tanzanië, beplan om die Serengeti Nasionale Park se oorsese toeriste te bedien.

## Verwysings 
## Eksterne skakel 
* TAA Amptelike webblad
MiG-25

Die **Mikojan-Goerewitsj MiG-25** (Russies Микоян МиГ-25) is 'n derdegenerasie-vegvliegtuig wat in die Sowjetunie ontwerp is met die oog op lugsuperioriteit. Nadat die MiG-25 in die 1960's deur die ontwerpateljee van Mikojan-i-Goerewitsj ontwikkel is, is dit in 1970 deur die Sowjetlugmag in gebruik geneem. Die vegvliegtuig is nog steeds in beperkte diens van die Russiese Lugmag en andere.

Toe die vliegtuig die eerste keer op verkenningsfotografie (spioenasie) deur die Weste waargeneem is, het die groot vlerkoppervlak 'n enorme en hoogsbeweeglike vegter voorgestel. Terselfdertyd het die Amerikaanse ontwerpsteorieë ook tot hoër beweeglikheid ontwikkel, te danke aan gevegsondervinding wat tydens die Viëtnamoorlog opgedoen is. Die bestaan van die MiG-25 het tot ernstige kommer in die Westerse wêreld gelei, en 'n dramatiese prestasieverbetering is versoek vir die F-15 Eagle wat onder ontwikkeling was in die laat-1960's. 

Die vermoëns van die MiG-25 is beter verstaan ​​in 1976 toe die Sowjet-vlieënier Viktor Belenko in 'n MiG-25 via Japan oorgeloop het na die Verenigde State van Amerika. Nadat die MiG deeglik ondersoek is deur Amerika, blyk dit dat die swaar massa van die vliegtuig die groot vlerke genoodsaak het.

In verslae van die Noord-Atlantiese Verdragsorganisasie (NAVO) word na die MiG-25 as **Foxbat** verwys.

## Sien ook 
* Lys van vegvliegtuie

## Verwysings
IBAN

regs|duimnael|400px|Aanneming van IBAN
Die **IBAN** is 'n afkorting vir ***International Bank Account Number*** (Internasionale bankrekeningnommer) en is formeel deur ISO 13616:1997 gedefinieer. Die konsep van die IBAN is deur die Europese Unie om handel tussen verskeie lande te vergemaklik geïnisieer. Dit word tans [Augustus 2024] in meer as tagtig lande gebruik. Die meeste van die lande is in Europa en die Midde-Ooste, maar sluit ook in, onder andere, Brasilië en Pakistan.

## IBAN-formaat 
Die presiese formaat van die IBAN is nie dieselfde in elke land nie. 'n Land wat gebruik van die IBAN vir internasionale doeleindes wil maak moet hul formaat met SWIFT (*Society for Worldwide Interbank Financial Telecommunication*) registreer. Die formaat van die IBAN is:
* Tekens 1-2: Landkode volgens ISO 3166-1
* Tekens 3-4: Mod-97 Kontrolesom.
* BBAN (*Basic Bank Account Number*) wat die bankkode, rekeningnommer en soms andere inligting by soos, byvoorbeeld die bank se BIC (*Business Identifier Codes*) insluit. Die formaat en aantal tekens van die BBAN verskil van land tot land.

Wanneer 'n IBAN geskryf of gedruk is, is dit die gewoonte om 'n spasie na elke vierde teken by te voeg. Hierdie spasies is nie in die elektroniese vorm nodig nie.

Tipiese IBAN-formate word hieronder aangegee. In die kolom "BBAN-formaat", dui die letter "n" 'n syfer aan, die letter "a" 'n hoofletter en die letter "c" óf 'n hoofletter óf 'n syfer aan:

## Kontroleer van 'n IBAN 
duimnael|300px|Tipiese opskrif van 'n Britse bankstaat (l.w., *Wessex Bank* is 'n fiktiewe bank). Die IBAN is deur die rooi pyl aangedui.
Die IBAN gebruik 'n modulo-97-kontrole (ISO 7064) algoritme om die kontrolesom te bereken. Die kontroleer-toets sorg dat as 'n mens 'n fout begaan wanneer hulle 'n IBAN afskryf, is dit blykbaar dat die fout gestrik sal wees. Dus kan 'n mens die IBAN van 'n ontvanger op sy eie rekenaar kontroleer voordat hy 'n elektroniese handeling maak.

Die algoritme lui dus:
# Bewys dat die tekens in die IBAN-tekenketting die regte formaat het. Die formaat hang af van die land waar die IBAN vandaan kom wat deur die eerste twee tekens aangedui word.
# Skuif die eerste vier tekens in die IBAN-tekenketting na die einde van die tekenketting.
# Verplaas elke letterteken in die tekenketting met twee syfertekens. Die teken "A" word met "10" verplaas, die teken "B" met "11" en so voorts.
# Omset hierdie tekenketting as 'n heeltal. Bereken die restant wanneer die nommer deur 97 gedeel is. (Dit is nie nodig om die kwosiënt te bereken nie).
# As die restant "1" is, is dit blykbaar dat die IBAN geldig is.

Voorbeeld: [fiktiewe] Britse bank: Landkode = "GB", kontrolesom = "82", BIC takkode = "WEST", takkode (*sort code*) "12-34-56", rekeningnommer = "98765432"):
:

## Verwysings
Pepi I

**Pepi I** (bewind 2332–2283 v.C.) was die derde Egiptiese farao van die 6de Dinastie. Sy eerste troonnaam was *Neferdjahor*, maar hy het dit later verander na *Merire* ("die geliefde van Ra".

## Familie 
duimnael|links|220px|’n Standbeeld van ’n knielende Pepi I, omstreeks 2338-2298 v.C. (Brooklyn-museum).
Pepi was die seun van Teti en Iput, die dogter van Oenas, die laaste farao van die vorige dinastie. Hy het die steun van magtige individue in Bo-Egipte nodig gehad teen sy broer, die troonrower Oeserkare, wat sy pa vermoor het, sodat hy sy regmatige plek op die troon kon terugkry. Dié mense sou daarna ’n sterk teenwoordiging in sy hof bly.

## Bewind 
Pepi I se bewind is gekenmerk deur ’n aggressiewe uitbreiding in Nubië in, handel met verafgeleë gebiede soos Libanon en Somalië, maar ook die groeiende mag van die adel. Sy dodekompleks, *Mennefer Pepi*, het ná die 18de Dinastie die naam geword van die hele stad Memphis.

Die agteruitgang van die Ou Ryk het waarskynlik in Pepi se tyd begin, met nomarge (streeksverteenwoordigers) wat al hoe magtiger geword het. Pepi I is met twee susters getroud – Anchesenpepi I en II – die dogters van ’n adellike van Abydos. Hulle het albei seuns gehad wat later farao's sou word.

## Verwysings 
## Eksterne skakels 
* "The South Saqqara Stone: Sixth Dynasty Annals"
* 
* 15px Hierdie artikel is vertaal uit die Engelse Wikipedia
MiG-23

duimnael|regs|300px|Wêreldgebruikers van die MiG-23
Die **Mikojan-Goerewitsj MiG-23** (Russies Микоян и Гуревич МиГ-23; NAVO verslagnaam: **Flogger**) is 'n veranderlike geometrie vegvliegtuig, ontwerp deur die Mikojan-Goerewitsj ontwerpburo in Moskou in die voormalige Sowjetunie. Dit is 'n Sowjet-derdegeslag-vegvliegtuig, met soortgelyke ouderdom as ander Sowjetvegters soos die MiG-25 "Foxbat". 

Dit was die eerste poging deur die Sowjetunie om afkyk/afskietradar te gebruik en een van die eerste modelle om bewapen te word met buite-sigafstand missiele, en die eerste MiG produksievegvliegtuie om innames aan die kante van die romp te hê. Produksie het in 1970 'n aanvang geneem en bereik 'n groot aantal met meer as 5&nbsp;000 vliegtuie gebou tot 1985. Die MiG-23 is tans steeds in beperkte gebruik by verskeie uitvoerkliënte.

Die MiG-23 se ontwerp is ook gebruik as basis vir die Mikojan MiG-27, 'n toegewyde grondaanvalvariant. Onder klein veranderinge, is  die MiG-23 se neusgemonteerde radarstelsel in die MiG-27 vervang met 'n optiese paneel met 'n laseraanwyser en 'n TV-kamera. Grondaanvalweergawes van die MiG-23 is ook geproduseer en het groter uitvoersukses behaal as gevolg van sy multi-sendingvermoë.

In verslae van die Noord-Atlantiese Verdragsorganisasie (NAVO) word na die MiG-23 as **Flogger** verwys.

## Galery 

Lêer:Sapfir-23 Hu Szolnok 1.jpg|Vooraansig van 'n RP-23 Sapfir-23 radar (soos gebruik op die MiG-23), vertoon by die Hongaarse lugvaartmuseum, Szolnok
Lêer:Royal Military Museum Brussels 2007 043.JPG|Besigheidskant van die MiG-23
Lêer:Royal Military Museum Brussels 2007 047.JPG|Landingstel van die MiG-23
Lêer:Royal Military Museum Brussels 2007 044.JPG|MiG-23 op uitstalling by die Koninklike Militêre Museum in Brussel.
Lêer:Royal Military Museum Brussels 2007 045.JPG|Wapentuig gedra aan 'n MiG-23

## Sien ook 
* Lys van vegvliegtuie

## Verwysings
Hennie van Loggerenberg

**Hennie van Loggerenberg** was 'n bekende TV- en radio-persoonlikheid en 'n boereorkeslegende. Hy is bekend as die man agter die deuntjies van Kraaines, Wielie Walie, Liewe Heksie en Casimir. Voor televisie was hy die stem agter die Vrydagaand inbelradioprogram "Skemerkelkie".

Van Loggerenberg het jare lank as 'n vervaardiger by die SAUK gewerk en was die hoofbeoordelaar van hulle boereorkeskompetisie. Hy was ook 'n hoofbeoordelaar van KykNET se Sakkie langarm-kompetisie,

Van Loggerenberg is op 3 Augustus 2014 op 76-jarige ouderdom na 'n lang siekbed in sy slaap oorlede. Hy laat vier kinders, Francois, Anya, Johann en Reneé (Marais), asook 'n kleinkind Charl-Francois (Marais) agter.

## Diskografie 
* Haas Das (LP), 1978 (komposisies)
* Klavier, Ritme En U (LP)
* Keurspel / Slaaptyd 7"
* Santie Se Kopdoek / Wimoweh 7"
* Oshakati
* Ons staan om die vuurtjie
* Vir Magriet
* Alias
* Sonder Kommer Sonder Sorg
* Optredes saam met orkeslede vir programme soos Spies en Plessie, 
* Saterdagjolyt
* Musiekverwerking vir verskeie kunstenaars en TV-produksies, onder meer Innes en Franna Benade: By my vanaand

## Verwysings
Langvin-mako

Die **Langvin-mako** (*Isurus paucus*) is 'n haai wat wêreldwyd in tropiese water voorkom. Dit word soms gevind om die kus van Suider-Afrika. In Engels staan die haai bekend as die *Longfin mako*.

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Verwysings 
## Bron 
* Coastal Fishes of Southern Africa. Phil & Elaine Heemstra. 2004. 

## Eksterne skakel 
* 
* http://www.fishbase.org/summary/Isurus-paucus.html
Senoesret II

Chakeperre **Senoesret II** was die vierde farao van die 12de Dinastie van Antieke Egipte. Hy het van 1897 tot 1878&nbsp;v.C. regeer en is ná sy dood in sy piramide by el-Lahoen begrawe.

## Bewind 
Senoesret II het ’n groot belangstelling getoon in die Faijoem-oasestreek en het ’n uitgebreide besproeiingstelsel van Bahr Joesoef na die Moeris-meer aangelê deur ’n groot dyk by el-Lahoen en ’n netwerk kanale te bou. Die doel was om die gebied wat bewerk kon word, te vergroot. Die belangrikheid van die projek word beklemtoon deur die feit dat Senoesret die koninklike dodeakker van Dahsjoer na el-Lahoen geskuif het, waar hy sy piramide gebou het. Dié gebied sou die politieke hoofstad bly tydens die 12de en die 13de Dinastie van Egipte. Hy het ook die eerste bekende werkerskwartier op die nabygeleë dorp Senoesrethotep (Kahoen) gebou.

Anders as sy voorgangers het Senoesret goeie verhoudinge gehad met sy nomarge (provinsiale goewerneurs), wat amper net so ryk soos hy was. Sy sesde bewindsjaar word uitgebeeld in ’n muurskildering in die grafkelder van ’n plaaslike nomarg met die naam Chnoemhotep by Beni Hasan. Die akademikus Eugene H. Merrill het gemeen Senoesret II was dalk die farao sonder naam wat in die Bybelse storie van Josef genoem word.

## Grafskatte 
duimnael|160px|links|’n Borssiersel van Senoesret II (grafkelder van Sithathorioenet).
In 1889 het die Engelse Egiptoloog Flinders Petrie ’n "fantastiese goue koninklike oeraeoes" wat oorspronklik deel van Senoesret se geroofde grafskatte moes gewees het, ontdek in ’n oorvloeide kamer van die koning se grafkelder. Dit is nou in die Kaïro-museum.

Argeoloë het sy dogter, prinses Sithathorioenet, se grafkelder ook daarnaby gevind. Verskeie juweliersware daarin sluit twee borssiersels en ’n kroon in.

In 2009 het Egiptiese argeoloë aangekondig dat hulle tydens nuwe uitgrawings ’n kis naby die Lahoen-piramide ontdek het met mummies in helder geverfde houtkiste. Dit was na berig word die eerste mummies wat in die sandbedekte woestynrotse om die piramide ontdek is.

## Verwysings 
## Eksterne skakels 
* Senoesret II Chakeperre

* 15px Hierdie artikel is vertaal uit die Engelse Wikipedia
Gannagapas

Die **Gannagapas** is 'n bergpas tussen Middelpos en die oostelike ingang tot die Tankwa Karoo Nasionale Park. Die pas was een van drie trekroetes van die blanke pionierboere oor die Roggeveldberge. Hierdie wapad word vir die eerste maal in 1778 vermeld, maar is na verbeterings deur Thomas Bain in 1895 baie meer gebruik. Unieke plantspesies kom in die gebied van die pas voor, naamlik *Babiana virginea*, *Strumaria pubescens* en die botterboom (*Tylecodon paniculatus*). 

Aan die bopunt van die pas is 'n hotel, en aan die onderpunt is die Elandsberg, waar die parkeraad se Elandsberg-wilderniskamp en Skaapwagterspos-kampeerterrein geleë is.

## Sien ook 
* Lys van bergpasse in Suid-Afrika

## Bibliografie 
* SANParks Times, Maart 2016

## Eksterne skakels 
* Inligting op mountainpassessouthafrica.co.za
*
Amenemhat III

**Amenemhat** of **Amenemhet III** was ’n Egiptiese farao van die 12de Dinastie. Hy het van omstreeks 1860 tot 1814&nbsp;v.C. regeer – die langste bewind bekend. Dit is gevind in ’n papirus uit die 46ste jaar van sy regering. Sy bewind word beskou as die goue era van die Middelryk van Antieke Egipte. Hy kon tot 20 jaar saam met sy pa, Senoesret III, regeer het.
[duimnael|links|140px|’n Standbeeld uit die Egiptiese Versameling van die [Hermitage-museum.]]
duimnael|links|140px|’n Borssiersel van Amenemhat III (grafkelder van Mereret).

Aan die einde van sy bewind het hy die troon gedeel met sy opvolger, Amenemhet IV. Sy dogter, Sobekneferoe, het Amenemhat IV later opgevolg as die laaste heerser van die 12de Dinastie. Amenemhat III se troonnaam, Nimaatre, beteken "Behorende tot die Geregtigheid van Ra".

## Die Groot Kanaal 
Tydens sy lang bewind het Amenemhat die werk van sy pa voortgesit om die Fajoem-depressie met die Nylrivier te verbind. ’n Kanaal van 16&nbsp;km lank en 1,5&nbsp;km breed, bekend as *Mer-Wer* (die "Groot Kanaal") is gebou; dit is nou bekend as Bahr Joessef. ’n Meer is gevorm wat 13&nbsp;miljard&nbsp;m3 vloedwater per jaar kon hou. Dié enorme ingenieursprojek is eindelik deur sy seun, Amenmehat IV, voltooi en het Fajoem laat vooruitgaan. Dié gebied was tot 230&nbsp;v.C. die land se broodmandjie.

## Verwysings 
## Eksterne skakels 
* Amenemhat (III) Nimaatre
* Amenemhet III se piramide by Talking Pyramids
* 15px Hierdie artikel is vertaal uit die Engelse Wikipedia
Pallo Jordan

**Zweledinga Pallo Jordan** (gebore op 22 Mei 1942 te Kroonstad) is 'n voormalige Suid-Afrikaanse politikus en kabinetsminister (1994–2009). Hy was 'n lid van die African National Congress se Nasionale Uitvoerende Komitee. Hy het as die minister van kuns en kultuur (2004–2009), minister van omgewingsake (1996–1999), en die minister van pos, telekommunikasie en uitsaaiwese (1994–1996) gedien.

Volgens sy CV het hy aan die Universiteit van Wisconsin-Madison in die Verenigde State van Amerika en die London School of Economics studeer. Sy amptelike biografie beweer dat hy 'n PhD ontvang het, maar 'n koerantondersoek het in Augustus 2014 aan die lig gebring dat hy oor geen tersiêre kwalifikasies hoegenaamd beskik nie. Hy het hierna oneervol bedank uit die ANC en aktiewe politiek, en die ANC en die breë publiek om verskoning gevra vir sy misstap.

Hy was by verskeie naamveranderings (of pogings daartoe) betrokke, onder andere die omstrede Pretoria-Tshwanenaamverandering. In Junie 2006 is aangekondig dat hy Lydenburg se naam na Mashishing verander het. Die naam het egter nie behoorlik posgevat nie en padkaarte en besighede (soos die "Lydenburg Museum") gebruik steeds die ou naam.

## Verwysings 
## Eksterne skakels 
* Sy biografie op info.gov.za
Dassault Falcon 7X

Die **Dassault Falcon 7X** is 'n ruimkajuit, langreikafstand besigheidstraler wat vervaardig word deur Dassault Aviation, die vlagskip aanbieding van hul besigheidstralerlyn. Dit is die eerste keer by die Paryse Lugskou in 2005 aan die publiek vertoon.

Dit is die eerste ten volle elektroniesbeheerde besigheidstraler. Dit is ook toegerus met dieselfde avionika suite, die Honeywell Primus Epic "Enhanced Avionics System" (EASy), wat op die Falcon 900EX en later op die Falcon 2000EX gebruik is.

duimnael|links|Dassault Falcon 7X te Paris—Le Bourget.
Die Falcon 7X is bekend vir sy uitgebreide gebruik van rekenaargesteunde ontwerp en die vervaardiger beweer dat dit die "eerste vliegtuig is wat geheel en al ontwerp was op 'n virtuele platform", met behulp van Dassault Systèmes 'CATIA' en 'PLM' produkte.

Dit is ook ongewoon met sy S-buis sentrale enjin, en is een van slegs twee driestralers tans in produksie, die ander een is die Dassault Falcon 900. Dit is ook die eerste produksie-Falcon om vlerktippe aan te bied.

In Februarie 2010 is Dassault Falcon en BMW Groep DesignworksUSA bekroon met die 2009 "Good Ontwerp"-toekenning deur The Chicago Athenaeum en die European Centre for Architecture Art Design vir hul suksesvolle samewerking met die nuwe Falcon 7X binneruimopsie. 

## Sien ook 
* Dassault Falcon 8X

## Verwysings
Langkam-saagvis

Die **Langkam-saagvis** (*Pristis zijsron*) is 'n saagvis wat voorkom in die Indiese-Pasifies area, die Rooisee en aan die ooskus van Afrika. In Engels staan die vis bekend as die *Longcomb sawfish*.

duimnael|links|'n Langkam-saagvis

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* Coastal Fishes of Southern Africa. Phil & Elaine Heemstra. 2004. 

## Eksterne skakel 
* http://www.fishbase.us/summary/Pristis-zijsron.html
Toetmoses IV

**Toetmoses IV** (ook bekend as **Thutmose IV**) was die agtste farao van Antieke Egipte se 18de Dinastie. Hy het omstreeks die 14de eeu v.C. regeer. Sy troonnaam, **Mencheperoere**, beteken "Gevestig in vorme is Ra".

## Lewe en bewind 
[duimnael|links|220px|’n Nabyskoot van die [Droomstele waarop Toetmoses vertel van sy droom waarin die Sfinks met hom gepraat het (San Jose, Kalifornië).]]
duimnael|220px|links|Toetmoses IV se suilesaal by Karnak.

Toetmoses IV was die seun van Amenhotep II, maar hy was nie die kroonprins en verkose opvolger nie. Sommige geleerdes glo hy het dalk die troon van sy ouer broer afgeneem en sy Droomstele laat oprig om sy onverwagte bewind te wettig. Toetmoses se grootste prestasie was die restourasie van die Groot Sfinks by Giza en die bou van die Droomstele. Op die stele vertel hy hoe hy langs die Sfinks aan die slaap geraak het. Die Sfinks het met hom begin praat en sy koninkryk aan Toetmoses belowe as hy hom verlos van die sand waaronder sy pote begrawe was. Ná die restourasie van die Sfinks het hy die stele tussen die Sfinks se pote geplaas.

Min is bekend oor sy bewind van tien jaar. Hy het in sy agtste bewindsjaar omstreeks 1393 v.C. ’n klein opstand in Nubië onderdruk en word op ’n stele die "veroweraar van Sirië" genoem, maar nie veel meer is bekend oor sy militêre bedrywighede nie.

Toetmoses se bewind is betekenisvol omdat hy die farao van die Nuwe Ryk was wat vreedsame betrekkinge met Egipte se vyand Mitanni aangeknoop het. Hy het met ’n prinses uit dié streek getrou om die nuwe bondgenootskap te versterk.

## Monumente 
Nes ander farao's van dié tyd het Toetmoses IV op groot skaal gebou. Hy het die oostelike obelisk by die tempel van Karnak voltooi wat deur Toetmoses III begin is. Dit was op 32&nbsp;m die hoogste obelisk wat ooit in Egipte opgerig is.

Toetmoses IV het ook ’n unieke kapel en suilesaal by die Karnak-hooftempel laat aanbou. Die kapel was vir mense wat nie die hooftempel mag besoek het nie. Dit was ’n plek "waar Amoen die gebede van die dorpenaars kon aanhoor". Dié kapel en suilesaal is gerestoureer deur Franse geleerdes van die sending ''Centre Franco-Egyptien D'Étude des Temple de Karnak'' in Karnak.

## Verwysings 
## Eksterne skakels 
* 
* 15px Hierdie artikel is vertaal uit die Engelse Wikipedia
Amarna

**Amarna** (algemeen bekend as **el-Amarna** of **Tell el-Amarna**; Arabies: العمارنة) is ’n groot argeologiese terrein in Egipte wat die ruïnes bevat van die nuwe hoofstad wat gebou is deur farao Achenaten van die 18de Dinastie (omstreeks 1353 v.C.).

Die naam van die stad is in Antieke Egipte geskryf as **Achetaten**, "Horison van die Aten". Dit is gebou vir die farao se nuwe geloof, die aanbidding van die sonskyf, Aten. Die stad het kort daarna leeggeloop toe Achenaten se seun, Toetankamen, aan die bewind kom en die stad verlaat om na sy geboorteplek, Thebe, terug te keer.

Hierna was die stad onbewoon totdat die Romeine hulle aan die Nylrivier begin vestig het.

Die gebied lê op die oosoewer van die Nyl in die moderne Egiptiese provinsie Minja, sowat 312&nbsp;km suid van Kaïro.

## Verwysings 
## Eksterne skakels 
* Die Universiteit van Cambridge se Amarna-projek
* M.A. Mansoor se Amarna-versameling

* 15px Hierdie artikel is vertaal uit die Engelse Wikipedia
Amenhotep II

**Amenhotep II** (ook soms gelees as **Amenophis**, "Amoen is Tevrede") was die sewende farao van Antieke Egipte se 5de Dinastie. Hy het ’n groot koninkryk van sy pa, Toetmoses III, geërf en het dit behou deur middel van ’n paar militêre veldtogte in Sirië. Hy het egter minder as sy pa oorlog gemaak en gedurende sy bewind is die vyandelikheid gestaak tussen Egipte en Mitanni, die twee groot moondhede wat meegeding het om mag in Sirië. Hy het van 1427 tot 1401&nbsp;v.C. regeer.

## Familie 
[duimnael|links|Die jong Amenhotep II met die kop van ’n sfinks ([Louvre).]]
Amenhotep II was die seun van Toetmoses III, maar nie die oudste nie. Sy pa se eerste vrou en hul seun is egter tussen sy 24ste en 35ste bewindsjaar oorlede, en die koning is daarna weer getroud. Amenhotep was hul seun.

Amenhotep het in Memphis in die noorde grootgeword in plaas van Thebe, die tradisionele hoofstad. Voordat hy op 18 farao geword het, was hy en sy pa vermoedelik meer as twee jaar lank medeheersers.

## Bewind 
Die koning was bekend vir sy fisieke krag en het glo op sy eie sewe prinse by Kadesj doodgemaak tydens ’n Siriese veldtog, wat hy gewen het.

In sy sewende bewindsjaar was daar ’n groot rebellie in Sirië en hy het sy leër na die Levant gestuur om dit te onderdruk. Daar is geen aanduidings van ’n groot oorwinning nie en daar word geglo hy het net klein eenhede na Sirië gestuur om die bewoners trou aan hom te laat sweer (beloftes wat gou ná sy vertrek weer verbreek is), of hy het die veldtog verloor.

Albei kere is onluste aangewakker deur die koning van die vyandelike Mitanni. Die opkoms van die Hetiete het Mitanni egter moontlik aangespoor om ’n bondgenoot te soek en die een of ander verdrag is met Egipte gesluit. Hierna het Amenhotep op binnelandse sake en Egiptiese welvaart gekonsentreer, buiten een veldtog in Nubië wat hy blykbaar gewen het.

## Bouprojekte
thumb|180px|Amenhotep II by die Tempel van Amada, Nassermeer, Egipte. 
Omdat Toetmoses III soveel energie bestee het om Karnak uit te brei, was Amenhotep se bouprojekte grootliks daarop gekonsentreer om kleiner tempels dwarsoor Egipte te vergroot. Uit ’n inskripsie word sy pa se "opsigter van bouprojekte", Minmose, genoem as die opsigter van nog tempels in die delta. Toetmoses III het met die bou van ’n tempel daar begin wat tegnies aan Horus gewy was, hoewel die teenwoordigheid van Ra-Harachti en Amoen-Ra maklik gesien kan word.

## Verwysings 
## Bronne 
* Nicolas Grimal, A History of Ancient Egypt, Blackwell Books: 1992
* Reisinger, Magnus, Entwicklung der ägyptischen Königsplastik in der frühen und hohen 18. Dynastie, Agnus-Verlag, Münster 2005, 
* Peter der Manuelian, Studies in the Reign of Amenophis II, Hildesheimer Ägyptologische Beiträge(HÄB) Verlag: 1987

## Eksterne skakels 
* Amenhotep II – Archaeowiki.org 
* Panorama van die grafkelder van Amenhotep II
* 
* 15px Hierdie artikel is vertaal uit die Engelse Wikipedia
Amenhotep III

**Amenhotep III** (Egipties: *Amāna-Ḥātpa*, "Amoen is Tevrede") was die negende farao van Antieke Egipte se 18de Dinastie. Hy het sy pa, Toetmoses IV, opgevolg.

Sy bewind was een van vooruitgang en artistieke glans terwyl Egipte die hoogtepunt van sy internasionale mag bereik het.

## Verwysings 
## Eksterne skakels 
* 
* 15px Hierdie artikel is vertaal uit die Engelse Wikipedia
Pi-Ramses

**Pi-Ramses** (*Pi-Ramses Aa-nachtoe*, "Huis van Ramses, Groot in Oorwinning") was die nuwe hoofstad wat deur farao Ramses II (bewind  1279–1213&nbsp;v.C.) van die 19de Dinastie laat bou is by Qantir, naby die ou terrein van Avaris.

## Geskiedenis 
Die stad het voorheen gedien as ’n somerpaleis van Seti I (omstreeks 1290–1279&nbsp;v.C.), en is vermoedelik reeds deur Ramses I (omstreeks 1292–1290&nbsp;v.C.) laat bou terwyl hy onder Horemheb gedien het.

Oorspronklik is geglo die stad het minder belangrik geword ná die val van die Egiptiese owerheid in die buiteland tydens die 20ste Dinastie, en dat dit daartoe gelei het dat die stad sy status as koninklike woonplek verloor het. Dit is nou bekend dat die sytak van die Nylrivier waaraan die stad geleë was, omstreeks 1060&nbsp;v.C. begin toeslik het en dat die stad toe nie water gehad het nie. ’n Nuwe sytak is eindelik meer wes gevorm. Die 20ste Dinastie het hul woonplek na die nuwe sytak geskuif en die stad Tanis as nuwe hoofstad van Benede-Egipte gebou op sy oewer, 100&nbsp;km noordwes van Pi-Ramses. Die farao's van die 21ste Dinastie het al die ou tempels, obeliske, steles, standbeelde en sfinkse van Pi-Ramses na die nuwe terrein geskuif. Groot geboue is in seksies afgebreek en by Tanis weer aanmekaargesit. Stene van minder belangrike geboue is gebruik vir nuwe tempels en geboue.

## Verwysings 
## Eksterne skakels 
* Tell el-Dabʿa auaris.com – beskikbaar in Duits en Engels
* 15px Hierdie artikel is vertaal uit die Engelse Wikipedia
Horemheb

**Horemheb** ("Horus Jubel") was die laaste farao van Antieke Egipte se 18de Dinastie. Hy het óf van 1319 tot 1292 v.C. regeer óf van 1306 tot 1292 v.C. Hy was nie verwant aan enige van die voorafgaande heersers nie en was vermoedelik nie van koninklike afkoms nie.

Voordat hy farao geword het, was Horemheb die bevelvoerder van die leër onder Toetankamen en Ai. Ná sy bestyging van die troon het hy die staat hervorm en dit was tydens sy bewind dat die amptelike optrede teen die voormalige Amarna-heersers begin het. Hy het monumente van Achenaten laat afbreek en die materiaal gebruik vir nuwe bouprojekte. Horemheb was vermoedelik kinderloos, want hy het sy hofamptenaar Paramesse as sy opvolger aangewys. Dié het hom opgevolg as Ramses I.

## Verwysings 
## Eksterne skakels 
* Horemheb – Archaeowiki.org 
* 
* 15px Hierdie artikel is vertaal uit die Engelse Wikipedia
Flinders Petrie

**Sir William Matthew Flinders Petrie**, Fellow of the Royal Society (3 Junie 1853 – 28 Julie 1942), algemeen bekend as **Flinders Petrie**, was ’n Engelse egiptoloog en ’n pionier van sistematiese metodologie in argeologie en die bewaring van artefakte. Hy het opgrawings op baie belangrike terreine in Egipte gedoen saam met sy vrou, Hilda Petrie. Sommige beskou sy beroemde ontdekking van die Merneptah-stele as sy belangrikste werk, ’n siening waarmee Petrie self saamgestem het.

Petrie het die stelsel van datering ontwikkel wat op die vondste van pottebakkerswerk en keramiek geskoei is.

## Verwysings 
## Eksterne skakels 
* "William Matthew Flinders Petrie: The Father of Egyptian Archaeology, 1853–1942"
* Die Petrie-museum van Egiptiese Argeologie in Londen
*
Isurus

Die **Mako(haai)** (*Isurus*) is 'n genus van haaie in die familie van haringhaaie (*Lamnidae*). Makohaaie wissel van 2.5 tot 4.5 meter in lengte en het 'n geskatte maksimum gewig van 800&nbsp;kg. Hulle kan teen 'n spoed van tot 60&nbsp;km/h swem en kan tot 7 meter in die lug in spring.

## Spesies 
Die genus omvat twee lewende spesies:
* Kortvin-mako (*Isurus oxyrinchus*)
* Langvin-mako (*Isurus paucus*)

Die volgende uitgestorwe spesies is van fossiele bekend:
* *Isurus americanus*†
* *Isurus novus*†
* *Isurus shoutedeni*†
* *Isurus winkleri*†
* *Isurus mantelli*†
* *Isurus willsoni*†
* *Isurus praecursor*†
* *Isurus desori*†
* *Isurus retroflexus*†

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Verwysings